Illum, il-Kummissjoni ppubblikat ir-rapport annwali tal-2019 tal-Erasmus+, li juri li l-programm wettaq bis-sħiħ l-objettivi tiegħu għas-sena, b'livelli ta' implimentazzjoni eċċellenti u użu effiċjenti tal-fondi. Il-baġit totali għall-programm Erasmus+ jiżdied sena wara sena. Fl-2019, kien jammonta għal €3.37 biljun - €547 miljun aktar mill-2018, li jirrappreżenta żieda ta' 20 %. B'dan il-baġit, l-Erasmus+ appoġġa kważi 940,000 esperjenzi ta' apprendiment barra mill-pajjiż u pprovda finanzjament lil madwar 25,000 proġett u 111,000 organizzazzjoni. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “L-Erasmus huwa storja Ewropea ta' suċċess, għax il-valur miżjud tiegħu ilna nibbenefikaw minnu aktar minn tliet deċennji. Il-programm huwa mod effettiv biex jiġu indirizzati ħafna mill-isfidi tas-soċjetà li qed tiffaċċja l-Ewropa. Fil-ġejjieni, se jkollna programm Erasmus+ li jkun akbar, aktar b'saħħtu u aħjar u li se jirfed ukoll l-isforzi tagħna biex sal-2025 iż-Żona Ewropea tal-Edukazzjoni ssir realtà.” Fl-2019, il-programm iffinanzja l-mobbiltà ta' kważi 505,000 student u persunal tal-edukazzjoni għolja. Kompla jappoġġa wkoll lill-istudenti u lill-persunal tal-edukazzjoni u t-taħriġ vokazzjonali — aktar minn 192,000 minnhom għamlu perjodu ta' apprendiment barra minn pajjiżhom fl-2019. L-ewwel 17-il Alleanza Universitarja Ewropea bdew f'Ġunju 2019 b'baġit ta' kważi €85 miljun. B'baġit ta' €49.3 miljun, il-qasam tal-isport tal-programm iffinanzja 260 proġett. Illum, il-Kummissjoni ppubblikat ukoll l-ewwel rapport dwar l-implimentazzjoni tal-Korp Ewropew ta' Solidarjetà, li beda f'Ottubru 2018. Huwa l-ewwel programm tal-UE ddedikat bis-sħiħ biex jappoġġa l-involviment taż-żgħażagħ f'attivitajiet ta' solidarjetà. Fl-ewwel 15-il xahar tal-eżistenza tiegħu, il-Korp ipprovda appoġġ lil 3,750 proġett, u offra lil aktar minn 27,000 żagħżugħ u żagħżugħa l-opportunità biex jieħdu sehem f'volontarjat individwali jew f'tim, traineeships jew impjiegi. L-Erasmus+ u l-programmi predeċessuri tiegħu huma fost l-aktar kisbiet tanġibbli tal-UE. Għal aktar minn 30 sena, offrew liż-żgħażagħ opportunitajiet biex jiskopru realtajiet oħra fl-Ewropa filwaqt li, fl-istess ħin, ikomplu l-istudji tagħhom. Il-programm qed ikompli jespandi, jilħaq reġjuni ġodda u udjenzi ġodda. Il-programm huwa wkoll miftuħ għal pajjiżi sħab mid-dinja kollha. Fil-11 ta' Diċembru, l-Istati Membri u l-Parlament Ewropew laħqu ftehim politiku dwar il-programm Erasmus+ għall-perjodu ta' programmazzjoni l-ġdid mill-2021 sal-2027. Il-programm il-ġdid mhux biss se jkun aktar inklużiv u innovattiv iżda wkoll aktar diġitali u aktar ekoloġiku. Se jkun kruċjali biex tinkiseb iż-Żona Ewropea tal-Edukazzjoni sal-2025 u se jimmobilizza s-setturi tal-edukazzjoni, tat-taħriġ, taż-żgħażagħ u tal-isport għal irkupru rapidu u tkabbir fil-futur. Se jipprovdi ħafna opportunitajiet ġodda għall-istudenti tal-Ewropa. B'aktar aċċessibbiltà u formati ta' mobbiltà aktar flessibbli, se jipprovdi opportunitajiet għal grupp aktar divers ta' studenti, inkluż dawk b'inqas opportunitajiet u l-istudenti tal-iskola, li issa huma inklużi fl-azzjoni ta' mobbiltà. Se joffri opportunitajiet ġodda għall-kooperazzjoni, filwaqt li jrawwem l-innovazzjoni fit-tfassil tal-kurrikuli, fil-prattiki ta' apprendiment u ta' tagħlim, u se jippromwovi kemm il-ħiliet ekoloġiċi kif ukoll dawk diġitali. Se jappoġġa wkoll inizjattivi ewlenin ġodda, bħal pereżempju l-Universitajiet Ewropej, l-Akkademji tal-Għalliema tal-Erasmus, iċ-Ċentri ta' Eċċellenza Vokazzjonali u DiscoverEU. Wara fażi ta' tħejjija fl-2017 u fil-bidu tal-2018, il-Korp Ewropew ta' Solidarjetà ilu jeżisti bħala programm iffinanzjat mill-UE minn Ottubru 2018, b'baġit operattiv ta' €375.6 miljun għas-snin 2018-2020. Jibni fuq inizjattivi preċedenti tal-UE fil-qasam tas-solidarjetà, u għandu l-għan li joffri aċċess uniku għall-organizzazzjonijiet attivi fis-settur tas-solidarjetà u għaż-żgħażagħ li jixtiequ jikkontribwixxu għas-soċjetà fl-oqsma li huma l-aktar importanti għalihom. Abbażi tas-suċċess tal-inizjattiva, il-Kummissjoni Ewropea pproponiet li fil-perjodu 2021-2027 il-Korp Ewropew ta' Solidarjetà jkompli l-attivitajiet tiegħu u jestendihom għall-għajnuna umanitarja tal-UE b'pakkett baġitarju ta' €1.009 biljun għall-perjodu 2021-27. Dan ġie kkonfermat fil-ftehim politiku dwar il-programm il-ġdid li ntlaħaq mill-Parlament Ewropew u mill-Istati Membri fit-11 ta' Diċembru. Mistoqsijiet u tweġibiet dwar l-Erasmus+ Rapport Annwali tal-Erasmus+ inkluż skedi informattivi speċifiċi għall-pajjiżi Rapport tal-Korp Ewropew ta' Solidarjetà Mistoqsijiet u tweġibiet dwar il-Korp Ewropew ta' Solidarjetà